《奉赠廉昉先生 其二》
清代·李士棻

与世本无竞，闭门宜病身。细思开口处，难得会心人。

公独收迂腐，吾将谥懒真。为儒丁此日，出处一酸辛。

作者简介：（1821—1885）清四川忠州人，字芋仙。咸丰五年副贡，历任彭泽、南丰、临川知县。后流寓上海。长于律诗。有《天瘦阁诗半》、《天补楼行记》。“诗半”者，盖士棻自谓长于律诗，而不能为古体，故自署其集如此。